CELEX: 32008D0914
Language: ro
Date: 2008-06-11 00:00:00
Title: 2008/914/CE: Decizia Comisiei din 11 iunie 2008 privind confirmarea măsurilor propuse de către Țările de Jos pentru conservarea ecosistemelor marine din zona Voordelta [notificată cu numărul C(2008) 2415]

10.12.2008   
            
            
               RO
            
            
               Jurnalul Oficial al Uniunii Europene
            
            
               L 332/1
            
         
      DECIZIA COMISIEI
   
   din 11 iunie 2008
   privind confirmarea măsurilor propuse de către Țările de Jos pentru conservarea ecosistemelor marine din zona Voordelta
   [notificată cu numărul C(2008) 2415]
   (Numai textul în limba olandeză este autentic)
   (2008/914/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 8 alineatul (3) și articolul 9 alineatul (2),
   întrucât:
   
               (1)
            
            
               Articolul 3 alineatul (2) din Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (2) cere statelor membre să contribuie la crearea rețelei ariilor speciale de conservare numită „Natura 2000”, pentru protecția tipurilor de habitate naturale și a speciilor indicate în anexele la respectiva directivă.
            
         
               (2)
            
            
               Articolul 6 alineatul (1) din Directiva 92/43/CEE cere statelor membre să instituie, pentru ariile speciale de conservare, măsurile de conservare necesare.
            
         
               (3)
            
            
               La 28 februarie 2008, Țările de Jos au desemnat zona numită «Voordelta »ca arie specială de conservare în sensul articolului 3 alineatul (2) din Directiva 92/43/CEE și au informat Comisia în privința intențiilor lor de a lua măsuri pentru a limita activitățile de pescuit în această zonă.
            
         
               (4)
            
            
               Articolul 6 alineatul (4) din Directiva 92/43/CEE cere statelor membre să adopte toate măsurile compensatorii necesare pentru protejarea coerenței globale a rețelei Natura 2000 în cazul desfășurării unui plan sau proiect care presupune efecte negative semnificative într-un sit Natura 2000. În acest context, în urma construirii facilităților portuare „Maasvlakte 2” din zona Voordelta, Țările de Jos trebuie să adopte măsurile compensatorii corespunzătoare. Proiectul a făcut obiectul unui aviz favorabil al Comisiei [Avizul C(2003)1308 al Comisiei din 24 aprilie 2003].
            
         
               (5)
            
            
               Măsurile privind conservarea, gestionarea și exploatarea resurselor acvatice vii sunt supuse regulilor politicii comune în domeniul pescuitului.
            
         
               (6)
            
            
               Articolul 9 din Regulamentul (CE) nr. 2371/2002 permite statelor membre să adopte măsuri nediscriminatorii pentru a reduce la minimum efectul pescuitului asupra conservării ecosistemelor marine pe o rază de 12 mile marine, cu condiția ca Comunitatea să nu fi adoptat unele măsuri privind conservarea și gestionarea specifice pentru această zonă. Măsurile statelor membre trebuie să fie compatibile cu obiectivele politicii comune în domeniul pescuitului în conformitate cu prevederile articolului 2 din Regulamentul (CE) nr. 2371/2002 și nu mai puțin stricte decât legislația comunitară existentă. Dacă măsurile afectează navele de pescuit ale altor state membre, acestea trebuie notificate Comisiei, statelor membre și consiliilor consultative regionale competente și trebuie să fie confirmate ulterior de către Comisie.
            
         
               (7)
            
            
               La 13 mai 2008, Țările de Jos au notificat măsurile pe care intenționează să le adopte Comisiei, Belgiei, Danemarcei, Germaniei și Franței, acestea fiind statele membre vizate de măsuri, precum și Consiliului consultativ regional pentru Marea Nordului.
            
         
               (8)
            
            
               Măsurile privind pescuitul propuse de către Țările de Jos vizează crearea unei zone de protecție a fundului mării în care să fie restricționat accesul traulerelor laterale cu lanțuri pentru pescuit creveți a căror capacitate a motorului depășește 260 CP (191 kW), precum și crearea a cinci zone de repaus localizate în interiorul zonei de protecție a fundului mării, în care majoritatea activităților de pescuit urmează să fie interzise.
            
         
               (9)
            
            
               Belgia și Consiliul consultativ regional pentru Marea Nordului au prezentat Comisiei observațiile lor scrise privind notificarea.
            
         
               (10)
            
            
               Măsurile propuse de către Țările de Jos nu sunt discriminatorii, deoarece sunt aplicabile în mod egal tuturor navelor care operează în zonă. Acestea sunt concepute pentru a reduce la minimum efectul pescuitului asupra conservării ecosistemelor marine și urmează a fi aplicate pe o rază de 12 mile marine de la liniile de bază. Comunitatea nu a adoptat nicio măsură specifică privind conservarea sau gestionarea pentru zona în cauză.
            
         
               (11)
            
            
               Măsurile sunt compatibile cu obiectivele descrise în articolul 2 din Regulamentul (CE) nr. 2371/2002, în special în privința abordării precaute de urmat în cursul adoptării măsurilor menite să protejeze și să conserve resursele acvatice vii, și nu sunt mai puțin stricte decât legislația comunitară existente,
            
         ADOPTĂ PREZENTA DECIZIE:
   Articolul 1
   Măsurile propuse de către Țările de Jos în scopul conservării ecosistemelor marine din zona Voordelta descrise în anexele I-III sunt confirmate prin prezenta.
   Articolul 2
   Prezenta decizie se adresează Regatului Țărilor de Jos.
   
      Adoptată la Bruxelles, 11 iunie 2008.
      
         
            Pentru Comisie
         
         Joe BORG
         
         
            Membru al Comisiei
         
      
   
   
      (1)  JO L 358, 31.12.2002, p. 59.
   
      (2)  JO L 206, 22.7.1992, p. 7.
   
      ANEXA I
      Decret de restricționare a accesului în Hinderplaat, Bollen van de Ooster, Bollen van het Nieuwe Zand
      13 mai 2008
      Ministerul Agriculturii, Naturii și Calității Alimentelor
      Restricționarea accesului la zonele naturale prevăzute în secțiunea 20 din Actul privind conservarea naturii din 1998 pentru zona Natura 2000 „Voordelta”.
      INTRODUCERE
      Secțiunea 20 subsecțiunea 1 din Actul privind conservarea naturii din 1998 (1) stipulează că executivele provinciale pot restricționa accesul în rezervațiile naturale protejate definite în conformitate cu secțiunea 10 subsecțiunea 1; în zonele desemnate definite în conformitate cu secțiunea 10a subsecțiunea 1; în alte zone pentru care o astfel de desemnare este avută în vedere în conformitate cu secțiunea 12 sau în porțiuni din astfel de zone, în condițiile în care acest lucru este necesar pentru conservarea valorii ecologice a zonei respective.
      Secțiunea 20 subsecțiunea 2 din Actul privind conservarea naturii din 1998 stipulează că autoritatea definită în subsecțiunea 1 revine Ministerului Agriculturii, Naturii și Calității Alimentelor, în colaborare cu un alt minister, în cazul în care zona definită în conformitate cu subsecțiunea 1 sau o parte a acesteia este gestionată sau se află sub jurisdicția ministerului respectiv sau a altor ministere.
      Următorul decret va fi pus în aplicare în cooperare cu Ministerul Transporturilor, Lucrărilor Publice și Gestionării Apei. Mandatul pentru afaceri regionale (2) în vigoare la Ministerul Agriculturii, Naturii și Calității Alimentelor stipulează că directorul din acest minister, responsabil cu regiunea de sud, este autorizat să ia această decizie în numele Ministerului Agriculturii, Naturii și Calității Alimentelor.
      Restricționarea accesului la câteva părți din zona Voordelta Natura 2000 (denumită în continuare „Voordelta”) este necesară în scopul protejării valorii ecologice prezente și viitoare a zonei. Temeiul pentru impunerea unor astfel de restricții de acces se află în decretul de desemnare a Voordelta (19 februarie 2008, ref DRZO/2008-113), cu privire la îndeplinirea obiectivelor Voordelta Natura 2000, precum și în obligațiile de compensare incluse în permisul prevăzut de Actul privind conservarea naturii (17 aprilie 2008, ref DRZW/2008-1670), eliberat pentru construirea și funcționarea facilităților portuare Maasvlakte 2. Acesta este descris mai detaliat în nota explicativă generală care însoțește prezentul decret.
      Prezentul decret reglementează în mod specific accesul restricționat la zonele descrise mai jos. Excepțiile specifice la restricțiile de acces nu presupun în niciun fel sustragerea de la cerințele de eliberare a permiselor definite în secțiunea 19d din Actul privind conservarea naturii din 1998, cu excepția cazurilor definite în secțiunea 19d subsecțiunea 2 din Actul privind conservarea naturii din 1998 (proiecte sau activități în conformitate cu planul de administrare).
      DECRET
      Secțiunea 1
      Accesul în zona „Hinderplaat”, situată în Voordelta, conform hărții care însoțește prezentul decret, va fi restricționat.
      Accesul restricționat la Hinderplaat se aplică oricărui tip de activitate, pe durata întregului an, cu excepția activităților enumerate mai jos:
      
         Excursii organizate cu canoe
      
      Este permis un număr total de zece excursii organizate cu canoe (caiac) în perioada 1 septembrie-1 mai, cu un maxim de două astfel de excursii pe zi. Se aplică următoarele condiții suplimentare:
      
                  —
               
               
                  accesul este permis doar pentru grupuri (de maximum șaisprezece persoane) conduse de un ghid sau de un instructor autorizat afiliat fie la NKB (Asociația olandeză de canotaj), fie la TKBN (Asociația olandeză de canotaj turistic);
               
            
                  —
               
               
                  pășirea în zona intertidală este interzisă. Va fi menținută o distanță de cel puțin 250 de metri de focile în stare de repaus;
               
            
                  —
               
               
                  excursiile trebuie înregistrate la centrul de înregistrare al Handhaving Voordelta cu cel puțin 48 de ore în avans (numărul de telefon al centrului este disponibil la organizațiile menționate mai sus).
               
            
         Pescuitul prin traulare
      
      Pescuitul prin traulare de către nave cu o capacitate a motorului sub 191 kW (260 CP) este permisă între 1 septembrie-1 mai, sub rezerva autorizării unei astfel de activități în momentul intrării în vigoare a prezentului decret. Această dispoziție vizează activitățile a două nave, și anume OD 2 și SL 22. Utilizarea continuă este permisă în următoarele condiții:
      
                  —
               
               
                  menținerea unei distanțe de cel puțin 250 de metri între nave și zonele intertidale;
               
            
                  —
               
               
                  viteza maximă permisă este de 7 noduri (13 km/h);
               
            
                  —
               
               
                  ambele nave trebuie să fie echipate cu echipamente de urmărire operaționale pentru uzul organelor de control.
               
            
         Pescuitul cu plase
      
      Pescuitul cu plase (utilizarea de setci și plase de încurcare) este permis pe durata întregului an, sub rezerva autorizării unei astfel de activități în momentul intrării în vigoare a prezentului decret. Acest aspect se referă la activitatea navei Goeree 47. Utilizarea continuă este permisă în următoarele condiții:
      
                  —
               
               
                  menținerea unei distanțe de cel puțin 150 de metri de zonele intertidale. O distanță de cel puțin 250 de metri de zonele intertidale va fi menținută înainte, în timpul și după încheierea perioadei de alăptare a focilor comune (1 mai-1 septembrie);
               
            
                  —
               
               
                  viteza maximă permisă este de 7 noduri (13 km/h);
               
            
                  —
               
               
                  nava trebuie să fie echipată cu echipamente de urmărire operaționale pentru uzul organelor de control.
               
            
         Zborurile elicopterelor și zborurile recreaționale cu aeronave de mici dimensiuni
      
      Zborurile elicopterelor sunt permise deasupra acestei zone la o altitudine minimă de 1 000 de picioare (aproximativ 300 de metri).
      Zborul cu parapanta și deltaplanismul sunt interzise în mod expres deasupra acestei zone.
      Pentru toate celelalte forme de aviație recreațională (cu sau fără motor), această zonă a fost desemnată „arie de conservare a naturii”, în conformitate cu codul de conduită pentru aviația generală, Verantwoord Vliegen [„Pilotaj responsabil”], aplicabil acestei categorii (3), care stipulează că astfel de zone trebuie evitate atunci când este posibil. Dacă zborul deasupra acestor zone este inevitabil, va fi menținută o altitudine de cel puțin 1 000 de picioare (aproximativ 300 de metri), cu excepția situațiilor când acest lucru este imposibil din motive de siguranță.
      Secțiunea 2
      Accesul în zona „Bollen van de Ooster”, situată în Voordelta, conform hărții care însoțește prezentul decret, va fi restricționat.
      Accesul restricționat la Bollen van de Ooster se aplică pe întreaga durată a anului ariilor mai restrânse de odihnă estivală indicate pe hartă. Între 1 noiembrie-1 aprilie, accesul restricționat se aplică zonelor mai mari de odihnă hibernală indicate pe hartă.
      Accesul restricționat la Bollen van de Ooster se aplică oricărui tip de activitate, cu excepția activităților enumerate mai jos:
      
         Navigația comercială și de agrement printr-un coridor
      
      Navigația prin zona de odihnă hibernală este supusă unei viteze maxime de 7 noduri (13 km/h). Cu toate acestea, surfingul și navigația cu vele prin coridor este interzisă.
      
         Canotajul, windsurfingul și surfingul
      
      Canotajul (caiacul), windsurfingul și surfingul în secțiunea de nord-est a zonei de odihnă pe durata întregului an, conform indicației din harta inclusă (a se vedea secțiunea 5).
      Accesul în zona intertidală din această parte a zonei de odihnă în scopul exclusiv al desfășurării sporturilor menționate anterior este, de asemenea, permis.
      
         Zborurile elicopterelor și zborurile recreaționale cu aeronave de mici dimensiuni
      
      Zborurile elicopterelor sunt permise deasupra acestei zone la o altitudine minimă de 1 000 de picioare (aproximativ 300 m).
      Zborul cu parapanta și deltaplanismul sunt interzise în mod expres deasupra acestei zone.
      Pentru toate celelalte forme de aviație recreațională (cu sau fără motor), această zonă a fost desemnată „arie de conservare a naturii”, în conformitate cu codul de conduită pentru aviația generală, Verantwoord Vliegen [„Pilotaj responsabil”], aplicabil acestei categorii, care stipulează că astfel de zone trebuie evitate atunci când este posibil. Dacă zborul deasupra acestor zone este inevitabil, va fi menținută o altitudine de cel puțin 1 000 de picioare (aproximativ 300 de metri), cu excepția situațiilor când acest lucru este imposibil din motive de siguranță.
      Secțiunea 3
      Accesul în zona „Bollen van het Nieuwe Zand”, situată în Voordelta, conform hărții care însoțește prezentul decret, va fi restricționat.
      Accesul restricționat în Bollen van het Nieuwe Zand se aplică doar în perioada 1 noiembrie-1 mai.
      Accesul restricționat la Bollen van het Nieuwe Zan se aplică oricărui tip de activitate, cu excepția activităților descrise mai jos:
      
         Zborurile elicopterelor și zborurile recreaționale cu aeronave de mici dimensiuni
      
      Zborurile elicopterelor sunt permise deasupra acestei zone la o altitudine minimă de 1 000 de picioare (aproximativ 300 de metri).
      Zborul cu parapanta și deltaplanismul sunt interzise în mod expres deasupra acestei zone.
      Pentru toate celelalte forme de aviație recreațională (cu sau fără motor), această zonă a fost desemnată „arie de conservare a naturii”, în conformitate cu codul de conduită pentru aviația generală, Verantwoord Vliegen [„Pilotaj responsabil”], aplicabil acestei categorii, care stipulează că astfel de zone trebuie evitate atunci când este posibil. Dacă zborul deasupra acestor zone este inevitabil, va fi menținută o altitudine de cel puțin 1 000 de picioare (aproximativ 300 de metri), cu excepția situațiilor când acest lucru este imposibil din motive de siguranță.
      Secțiunea 4
      Restricțiile de acces descrise mai sus în secțiunile 1-3 nu se aplică următoarelor activități, în conformitate cu secțiunea 20 subsecțiunea 4 din Actul privind conservarea naturii din 1998:
      
         Efectuarea sarcinilor guvernamentale necesare
      
      Prezența pe durata întregului an a sarcinilor desfășurate de către guvern sau în numele guvernului, cu sau fără utilizarea unei nave, vehicul sau aeronave, necesare pentru desfășurarea activităților de conservare, întreținere, demarcare, monitorizare, inspecție sau urmărire, precum și a activităților militare.
      
         Întreținerea cablurilor și a conductelor
      
      Lucrările de întreținere efectuate asupra cablurilor și conductelor în perioada 1 septembrie-1 mai. Accesul în afara acestei perioade este permis doar cu autorizația autorităților competente, în cazuri de extremă necesitate.
      Secțiunea 5
      1.   Zonele în care accesul a fost restricționat ca urmare a prezentului decret sunt evidențiate pe harta atașată, intitulată „Toegangsbeperkingsbesluit Hinderplaat, Bollen van de Ooster en Bollen van het Nieuwe Zand” [Decret de restricționare a accesului, Hinderplaat, Bollen van de Ooster și Bollen van het Nieuwe Zand] și sunt delimitate în detaliu cu ajutorul coordonatelor.
      2.   Pe teren sau pe apă, zonele restricționate pot fi identificate prin amplasarea de indicatoare și balize.
      3.   Hărțile și celelalte anexe indicate în subsecțiunea 1 pot fi consultate pentru o perioadă de șase săptămâni după publicare, la Ministerul Agriculturii, Naturii și Calității Alimentelor, în birourile Direcției pentru afaceri regionale responsabile cu regiunea de sud a țării, la adresa: Keisersgracht nr. 5, Eindhoven. Programul de lucru este de luni până vineri, între orele 9.00-17.00.
      Secțiunea 6
      Prezentul decret va fi publicat în Staatscourant [Gazeta guvernamentală]. O expunere de motive care însoțește prezentul decret va putea fi consultată împreună cu ordinul.
      
         
            MINISTERUL AGRICULTURII, NATURII ȘI CALITĂȚII ALIMENTELOR
            
               per pro
            
            Directorul responsabil cu regiunea de sud
         
      
      Obiecții
      Există posibilitatea ca părți interesate să formuleze o obiecție în scris privind prezentul decret, în conformitate cu dispozițiile Legii generale a procedurilor administrative. Orice astfel de obiecții trebuie depuse în termen de șase săptămâni de la publicarea ordinului în Staatscourant [Gazeta guvernamentală] la următoarea adresă:
      
                  Ministerul Agriculturii, Naturii și Calității Alimentelor
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK Haga
               
            
                  Țările de Jos
               
            Se recomandă ca aceste obiecții să fie semnate și să includă următoarele informații:
      
                  (a)
               
               
                  numele și adresa părții care formulează obiecția;
               
            
                  (b)
               
               
                  data;
               
            
                  (c)
               
               
                  descrierea decretului împotriva căruia este formulată obiecția; și
               
            
                  (d)
               
               
                  motivele acesteia.
               
            EXPUNERE DE MOTIVE
      Zonele Natura 2000
      Voordelta adăpostește o floră și o faună cu o valoare ecologică specială. Astfel, această zonă a fost desemnată zonă Natura 2000 sub auspiciile Directivei UE „Păsări și habitate”. Țările de Jos sunt obligate să înființeze și să mențină o „stare bună de conservare” pentru anumite specii și habitatele acestora. Conservarea vieții sălbatice este reglementată juridic prin Actul privind flora și fauna, iar zonele de conservare sunt reglementate juridic prin Actul privind conservarea naturii din 1998. Acesta din urmă impune redactarea unui plan de administrare pentru toate zonele Natura 2000.
      Floră și faună de valoare ecologică deosebită pot fi găsite pe întreaga suprafață a Voordelta; cu toate acestea, cea mai mare diversitate este localizată în jumătatea de nord a zonei. Prin urmare, măsurile de conservare se dovedesc cele mai eficiente atunci când sunt aplicate în aceste zone de nord.
      Raportul privind măsurile de compensare pentru Maasvlakte 2
      Dezvoltarea Maasvlakte 2 în zona Natura 2000 Voordelta va avea ca rezultat dispariția florei și faunei cu valoare ecologică ca urmare, în parte, a unei reduceri a zonei Natura 2000 cu 2 455 de hectare. Decizia principală referitoare la amenajarea spațială (în continuare DPAS), Dezvoltarea portului principal al orașului Rotterdam în 2006, stipula ca această pierdere să fie compensată prin crearea unei zone de conservare în altă parte a Voordelta, unde pot fi impuse restricții de utilizare. DPAS mai afirma că restricțiile de utilizare și alte măsuri vor contribui la îmbunătățirea valorii ecologice a zonei de conservare. Necesitățile ecologice au fost avute în vedere și cântărite în raport cu restricțiile posibile care pot fi impuse activității umane, luând în considerare în special utilizarea existentă, umană sau nu.
      Permisul prevăzut de Actul privind conservarea naturii eliberat pentru construirea și funcționarea Maasvlakte 2 impune o obligație de compensare privind tipul de habitat 1 110 și o serie de specii de păsări.
      Măsuri
      Pe termen scurt, este necesară limitarea accesului la anumite zone din Voordelta în scopul compensării prompte a efectelor construirii și funcționării Maasvlakte 2 și pentru a supraveghea conservarea și păstrarea florei și faunei de valoare ecologică avută în vedere în decretul de desemnare a zonei Voordelta.
      Măsurile aplicabile pentru Voordelta vor fi incluse, de asemenea, în Planul de administrare a Voordelta. Până la intrarea în vigoare a acestui plan de administrare, secțiunea 19d din Actul privind conservarea naturii din 1998 rămâne aplicabilă integral. Prezentul decret vizează doar reglementarea și restricționarea accesului în anumite zone, dar nu asigură exceptări de la cerințele de autorizare, în cazurile în care acestea rezultă din legislația în vigoare.
      Documentul de evaluare a impactului asupra mediului și evaluarea corespunzătoare (întocmite în scopul pregătirii planului de administrare a Voordelta) constituie baza decretelor de restricționare a accesului. Aceste documente vor fi incluse și în planul de administrare a Voordelta. Obiectivul planului de administrare și al decretului de restricționare a accesului este acela de a conserva resursele naturale protejate, de a compensa pierderile resurselor naturale protejate cauzate de construirea Maasvlakte 2 și, în limitele acestei conservări a naturii, de a lua în considerare interesele persoanelor care utilizează situl în scopuri recreaționale, interesele turistice și ale industriei pescuitului.
      Măsurile administrative, precum prezentele restricții de acces, vor fi adaptate, în caz de necesitate, în funcție de rezultatele monitorizării și evaluării.
      Note explicative privind restricțiile de acces
      
         Hinderplaat
      
      Hinderplaat este o importantă zonă de repaus și hrană pentru eider. În decretul de desemnare a zonei Voordelta au fost stabilite obiective de conservare pentru această specie.
      În această arie se află zone intertidale adiacente canalelor adânci, care sunt importante pentru focile comune. În decretul de desemnare a zonei Voordelta au fost stabilite obiective de îmbunătățire a protecției focilor comune.
      Toate zonele intertidale din această arie formează zone de repaus extrem de importante pentru chira de mare și chira de baltă. În decretul de desemnare a zonei Voordelta au fost incluse obiective de conservare și pentru aceste specii. Permisul prevăzut de Actul privind conservarea naturii eliberat pentru construirea și funcționarea Maasvlakte 2 impune o obligație de compensare pentru aceste specii.
      
         Bollen van de Ooster
      
      Bollen van de Ooster este o zonă importantă pentru protecția păsărilor și o importantă zonă de repaus și hrană pentru rața neagră (în zonele de coastă), și pentru chira de mare și de baltă (în zonele intertidale). În decretul de desemnare a zonei Voordelta au fost stabilite obiective de conservare pentru aceste specii. Permisul prevăzut de Actul privind conservarea naturii eliberat pentru construirea și funcționarea Maasvlakte 2 impune o obligație de compensare pentru aceste specii.
      Această zonă are, de asemenea, o importanță specială pentru protecția focilor comune, care populează în principal vârful sudic al zonelor intertidale. În decretul de desemnare a zonei Voordelta au fost stabilite și obiective de îmbunătățire a protecției focilor comune.
      
         Bollen van het Nieuwe Zand
      
      Bollen van het Nieuwe Zand este una dintre cele mai importante zone centrale de repaus și hrană pentru rața neagră. În decretul de desemnare a zonei Voordelta au fost incluse obiective de conservare și pentru această specie. Permisul prevăzut de Actul privind conservarea naturii eliberat pentru construirea și funcționarea Maasvlakte 2 impune o obligație de compensare pentru această specie.
      Obiective ale programului Natura 2000
      
         Foca comună
      
      Aproximativ zece mii de foci comune populau delta la începutul secolului trecut. Poluarea, vânătoarea și invadarea habitatului lor ca urmare a lucrărilor din deltă au provocat reducerea numărului acestora la doar câteva duzini de indivizi în urmă cu cincizeci de ani. În ultimii ani, numărul lor a crescut la peste o sută în zona deltei, 50 % trăind în zona Voordelta.
      Pentru odihnă, focile utilizează zonele intertidale, cum sunt cele din Hinderplaat, Bollen van de Ooster (Aardappelenbult) și Verklikkerplaat. Cu toate acestea, ele nu se reproduc eficient în Voordelta. Bancurile nu le oferă suficient calm și liniște pentru a-și naște, alăpta și crește puii. Calmul și liniștea pe întreaga durată a anului sunt esențiale; perioada cea mai critică este cea dinaintea, din timpul și de după perioada de alăptare a puilor, între 1 mai și 1 septembrie.
      Măsurile de restricție a accesului la locurile de repaus ale acestora din Hinderplaat, Bollen van de Ooster și Verklikkerplaat, situate în Voordelta, sunt menite să permită ca cel puțin două sute de foci comune să populeze întreaga deltă. Aici vor putea să își crească puii, fiind astfel îndeplinite obiectivele stabilite în decretul de desemnare a zonei Voordelta.
      
         Eiderul
      
      Eiderul vizitează Voordelta în principal în timpul iernii, dar mici grupuri sunt prezente aici și în perioada verii. Eiderii pot fi găsiți întotdeauna în zonele de mică adâncime și adăpostite din Hinderplaat și Bollen van de Ooster. Numărul fluctuează de la an la an, în funcție de cantitatea crustaceelor din zonă. Nivelul populației de eider din Voordelta se află în scădere ca urmare a scăderii cantității de hrană, provocată de recoltarea industrială a crustaceelor, și a disconfortului creat de activitățile recreaționale în creștere. Deși construirea și funcționarea Maasvlakte 2 nu va avea un impact semnificativ asupra acestei specii, măsurile sunt deosebit de importante, dată fiind starea inadecvată de conservare de pe teritoriul țării. Din acest motiv, accesul la zona aflată direct la est de Hinderplaat va fi restricționat pentru a asigura menținerea populațiilor în Voordelta.
      Compensarea oferită de Maasvlakte 2
      
         Chira de mare și chira de baltă
      
      Chira de mare și chira de baltă se reproduc în afara zonei Voordelta, în zonele Natura 2000 învecinate. Dieta acestora este compusă din pești mici, pe care îi vânează prin scufundarea în zonele de coastă puțin adânci din vecinătatea bancurilor de nisip menționate mai sus (tipul de habitat 1110). Sursele de hrană localizate lângă coloniile de reproducere vor fi pierdute ca urmare a construirii Maasvlakte 2. Aceasta va avea cel mai puternic impact în perioada de vară, când raza de zbor a acestor păsări este limitată ca urmare a prezenței păsărilor tinere.
      Condițiile actuale nu oferă suficient calm și liniște pe întinderile mlăștinoase pe care păsările le folosesc în Voordelta. Măsurile de restricționare a accesului vizează crearea unui mediu mai odihnitor în perioada de vară în zonele intertidale din Hinderplaat și Bollen van de Ooster. Aceasta va permite chirei de mare și chirei de baltă să folosească zona ca loc de odihnă pentru pui, fiind facilitată și deplasarea spre mare în scopul obținerii de hrană.
      
         Rața neagră
      
      Rața neagră este o pasăre migratoare care vizitează Voordelta în lunile de iarnă. Această specie poate fi găsită în principal în zonele de coastă din sud-estul Bollen van de Ooster și în jurul și în interiorul zonei Bollen van het Nieuwe Zand. În lunile de vară, un număr redus de rațe negre rămân în Voordelta, pe care o folosesc ca zonă de năpârlire.
      Rațele negre se hrănesc cu crustacee pe care le găsesc în apele de coastă de mică adâncime, care vor fi parțial pierdute ca urmare a construirii Maasvlakte 2. Măsurile de limitare a accesului la zonele de coastă din Bollen van de Ooster (și Bollen van het Nieuwe Zand) sunt menite să mențină niveluri adecvate ale resurselor de hrană și accesul la acestea, dorindu-se o compensare pentru pierderea potențială a zonei de hrană a acestei specii din jurul Maasvlakte 2.
      Viața sălbatică este sensibilă la tulburările și disconfortul cauzate de către utilizatorii recreaționali și de traficul de transport. Prin garantarea calmului și a liniștii pe durata lunilor de iarnă în zonele în care aceste specii se hrănesc și poposesc în număr mare, se speră că pot fi menținute condiții favorabile pentru rața neagră pe întreaga întindere a Voordelta, similare cu cele din perioada anterioară construirii Maasvlakte 2. Pe durata lunilor de vară, este suficientă o perioadă de odihnă de vară mai scurtă.
      HĂRȚI
      
         
      
         
      
         
      
         (1)  Aplicabil după publicarea în Staatsblad 2005 [Buletinul actelor, ordinelor și decretelor 2005], 473.
      
         (2)  Staatscourant 2006 [Gazeta guvernamentală 2006], nr. 91.
      
         (3)  Codul de conduită Verantwoord Vliegen [„Pilotaj responsabil”], Asociația aeronautică regală din Țările de Jos (AARO), 2004.
   
   
      ANEXA II
      Decret de restricționare a accesului în zona de conservare a fundului mării
      13 mai 2008
      Ministerul Agriculturii, Naturii și Calității Alimentelor
      Restricționarea accesului la zonele naturale prevăzute în secțiunea 20 din Actul privind conservarea naturii din 1998 pentru zona Natura 2000 „Voordelta”.
      INTRODUCERE
      Secțiunea 20 subsecțiunea 1 din Actul privind conservarea naturii din 1998 (1) stipulează că executivele provinciale pot restricționa accesul în rezervațiile naturale protejate definite în conformitate cu secțiunea 10 subsecțiunea 1; în zonele desemnate definite în conformitate cu secțiunea 10a subsecțiunea 1; în alte zone pentru care o astfel de desemnare este avută în vedere în conformitate cu secțiunea 12 sau în porțiuni din astfel de zone, în condițiile în care acest lucru este necesar pentru conservarea valorii ecologice a zonei menționate.
      Secțiunea 20 subsecțiunea 2 din Actul privind conservarea naturii din 1998 stipulează că autoritatea definită în subsecțiunea 1 revine Ministerului Agriculturii, Naturii și Calității Alimentelor, în colaborare cu un alt minister, în cazul în care zona definită în conformitate cu subsecțiunea 1, sau o parte a acesteia, este gestionată sau se află sub jurisdicția ministerului respectiv sau a altor ministere.
      Următorul decret va fi pus în aplicare în cooperare cu Ministerul Transporturilor, Lucrărilor Publice și Administrării Apei. Mandatul pentru afaceri regionale (2) în vigoare la Ministerul Agriculturii, Naturii și Calității Alimentelor stipulează că directorul din acest minister, responsabil cu regiunea de sud, este autorizat să ia această decizie în numele Ministerului Agriculturii, Naturii și Calității Alimentelor.
      Restricționarea accesului la câteva părți din zona Voordelta Natura 2000 (denumită în continuare „Voordelta”) este necesară în scopul protejării valorii ecologice prezente și viitoare a zonei. Temeiul pentru impunerea unor astfel de restricții de acces se află în decretul de desemnare a Voordelta (19 februarie 2008, ref DRZO/2008-113), cu privire la îndeplinirea obiectivelor Voordelta Natura 2000, precum și în obligațiile de compensare incluse în permisul prevăzut de Actul privind conservarea naturii (17 aprilie 2008, ref DRZW/2008-1670), eliberat pentru construirea și funcționarea facilităților portuare Maasvlakte 2. Acesta este descris mai detaliat în nota explicativă generală care însoțește prezentul decret.
      Prezentul decret reglementează în mod specific accesul restricționat la zonele descrise mai jos. Excepțiile specifice la restricțiile de acces nu presupun în niciun fel sustragerea de la cerințele de eliberare a permiselor definite în secțiunea 19d din Actul privind conservarea naturii din 1998, cu excepția cazurilor definite în secțiunea 19d subsecțiunea 2 din Actul privind conservarea naturii din 1998 (proiecte sau activități în conformitate cu planul de administrare).
      DECRET
      Secțiunea 1
      Accesul la zona de conservare a fundului mării din Voordelta, situată conform hărții care însoțește prezentul decret, va fi restricționat pentru pescuitul prin traulare de către nave cu o capacitate a motorului de peste 191 kW (260 CP).
      Accesul restricționat se menține în vigoare pe întreaga durată a anului.
      Secțiunea 2
      
                  1.
               
               
                  Zona în care accesul a fost restricționat ca urmare a prezentului decret este evidențiată pe harta atașată, intitulată „Toegangsbeperkingsbesluit bodembeschermingsgebiet Voordelta” [decret de restricționare a accesului – zona de conservare a fundului mării Voordelta] și este delimitată în detaliu cu ajutorul coordonatelor.
               
            
                  2.
               
               
                  Hărțile și celelalte anexe indicate în subsecțiunea 1 pot fi consultate pentru o perioadă de șase săptămâni după publicare la Ministerul Agriculturii, Naturii și Calității Alimentelor, în birourile Direcției pentru afaceri regionale responsabile cu regiunea de sud a țării, la adresa: Keisersgracht nr. 5, Eindhoven. Programul de lucru este de luni până vineri, între orele 9.00-17.00.
               
            Secțiunea 3
      Prezentul decret va fi publicat în Staatscourant [Gazeta guvernamentală]. O expunere de motive care însoțește prezentul decret va putea fi consultată împreună cu ordinul.
      
         
            MINISTERUL AGRICULTURII, NATURII ȘI CALITĂȚII ALIMENTELOR
            
               per pro
            
            Directorul pentru regiunea de sud
         
      
      Obiecții
      Există posibilitatea ca părțile interesate să formuleze o obiecție în scris privind prezentul decret în conformitate cu dispozițiile Legii generale a procedurilor administrative. Orice astfel de obiecții trebuie depuse în termen de șase săptămâni de la publicarea ordinului în Staatscourant [Gazeta guvernamentală] la următoarea adresă:
      
                  Ministerul Agriculturii, Naturii și Calității Alimentelor
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK Haga
               
            
                  Țările de Jos
               
            Se recomandă ca aceste obiecții să fie semnate și să includă următoarele informații:
      
                  (a)
               
               
                  numele și adresa părții care formulează obiecția;
               
            
                  (b)
               
               
                  data;
               
            
                  (c)
               
               
                  descrierea decretului împotriva căruia este formulată obiecția; și
               
            
                  (d)
               
               
                  motivele acesteia
               
            EXPUNERE DE MOTIVE
      Zonele Natura 2000
      Voordelta adăpostește o floră și o faună cu o valoare ecologică specială. Astfel, această zonă a fost desemnată zonă Natura 2000 sub auspiciile Directivei UE „Păsări și habitate”. Țările de Jos sunt obligate să înființeze și să mențină o „stare bună de conservare” pentru anumite specii și habitatele acestora. Conservarea vieții sălbatice este reglementată juridic prin Actul privind flora și fauna, iar zonele de conservare sunt reglementate juridic prin Actul privind conservarea naturii din 1998. Acesta din urmă impune redactarea unui plan de administrare pentru toate zonele Natura 2000.
      Floră și faună de valoare ecologică deosebită pot fi găsite pe întreaga suprafață a Voordelta; cu toate acestea, cea mai mare diversitate este localizată în jumătatea de nord a zonei. Prin urmare, măsurile de conservare se dovedesc cele mai eficiente atunci când sunt aplicate în aceste zone de nord.
      Raportul privind măsurile de compensare pentru Maasvlakte 2
      Dezvoltarea Maasvlakte 2 în zona Natura 2000 Voordelta va avea ca rezultat dispariția florei și faunei cu valoare ecologică ca urmare, în parte, a unei reduceri a zonei Natura 2000 cu 2 455 de hectare. Decizia principală referitoare la amenajarea spațială (în continuare DPAS), Dezvoltarea portului principal al orașului Rotterdam în 2006, stipula ca această pierdere să fie compensată prin crearea unei zone de conservare în altă parte a Voordelta, unde pot fi impuse restricții de utilizare.
      DPAS mai afirma că restricțiile de utilizare și alte măsuri vor contribui la îmbunătățirea valorii ecologice a zonei de conservare. Necesitățile ecologice au fost avute în vedere și cântărite în raport cu restricțiile posibile care pot fi impuse activității umane, luând în considerare în special utilizarea existentă, umană sau nu.
      Permisul prevăzut de Actul privind conservarea naturii eliberat pentru construirea și funcționarea Maasvlakte 2 impune o obligație de compensare privind tipul de habitat 1 110 și o serie de specii de păsări.
      Măsuri
      Pe termen scurt, este necesară limitarea accesului la anumite zone din Voordelta în scopul compensării prompte a efectelor construirii și funcționării Maasvlakte 2 și supravegherii conservării și păstrării florei și faunei de valoare ecologică avută în vedere în decretul de desemnare a zonei Voordelta.
      Măsurile aplicabile pentru Voordelta vor fi incluse, de asemenea, în Planul de administrare a Voordelta. Până la intrarea în vigoare a acestui plan de administrare, secțiunea 19d din Actul privind conservarea naturii din 1998 rămâne aplicabilă integral. Prezentul decret vizează doar reglementarea și restricționarea accesului în anumite zone, dar nu asigură exceptări de la cerințele de autorizare, în cazurile în care acestea rezultă din legislația în vigoare.
      Documentul de evaluare a impactului asupra mediului și evaluarea corespunzătoare (întocmite în scopul pregătirii planului de administrare a Voordelta) constituie baza decretelor de restricționare a accesului. Aceste documente vor fi incluse și în planul de administrare a Voordelta. Obiectivul planului de administrare și al decretului de restricționare a accesului este acela de a conserva resursele naturale protejate, de a compensa pierderile resurselor naturale protejate cauzate de construirea Maasvlakte 2 și, în limitele acestei conservări a naturii, de a lua în considerare interesele persoanelor care utilizează situl în scopuri recreaționale, interesele turistice și ale industriei pescuitului.
      Măsurile administrative, precum prezentele restricții de acces, vor fi adaptate, în caz de necesitate, în funcție de rezultatele monitorizării și evaluării.
      Note explicative privind restricțiile de acces
      
         Compensarea oferită de Maasvlakte 2
      
      
         Tipul de habitat 1 110 (bancuri de nisip acoperite în permanență de apa marină puțin adâncă)
      
      Numeroase specii de animale de uscat și de pești trăiesc pe bancurile de nisip din deltele intertidale în care apa este, în mod alternativ, dulce și sărată. Aceste zone de deltă constituie o importantă sursă de hrană pentru păsări și foci, ceea ce subliniază importanța conservării lor. În total, 2 455 de hectare din acest tip de habitat din Voordelta vor fi pierdute ca urmare a extinderii portului Rotterdam către Maasvlakte 2. O parte din fauna solului (biomasă) va dispărea ca urmare a pierderii acestei zone de pământ care ar fi putut servi ca sursă de hrană pentru pești și păsări.
      Deoarece crearea de bancuri de nisip în apele de coastă puțin adânci nu este posibilă în nicio altă parte, sunt luate măsuri pentru îmbunătățirea calității porțiunilor similare ale fundului mării în alte zone ale Voordelta, care vor servi ca surse de hrană pentru pești și păsări. Obiectivul constă în sporirea nivelurilor de biomasă din zona de conservare pentru a servi ca sursă de hrană pentru păsări și pești, cu scopul de a menține nivelurile totale de biomasă din Voordelta la un nivel constant, comparabil cu cel anterior construirii Maasvlakte 2. Această măsură va compensa efectele construirii și funcționării Maasvlakte 2.
      Zona netă de conservare totalizează 24 550 de hectare, fiind de zece ori mai mare decât zona care va fi pierdută. Acest factor de zece își are originile în evaluările experților și în rezultatele de cercetare existente care au arătat că restricționarea utilizării unei zone poate genera o îmbunătățire cu cel puțin 10 % a calității solului, ca urmare a dezvoltării biomasei. În temeiul acestei evaluări a experților și a investigațiilor ulterioare, în secțiunea 1 a DPAS se afirmă că înființarea unei rezervații marine (numită zonă de conservare în prezentul decret) se va dovedi cea mai bună metodă de a compensa efectele construirii și funcționării Maasvlakte 2. Cercetările ulterioare au arătat că excluderea din zona de conservare a navelor de pescuit prin traulare cu o capacitate a motorului mai mare de 191 kW (260 CP) este suficientă pentru îndeplinirea acestui obiectiv. Decretul privind restricționarea accesului ia în considerare aceste constatări.
      HARTA
      
         
      
         (1)  Aplicabil după publicarea în Staatsblad 2005 [Buletinul actelor, ordinelor și decretelor 2005], 473.
      
         (2)  Staatscourant 2006 [Gazeta guvernamentală 2006], nr. 91.
   
   
      ANEXA III
      Decret de restricționare a accesului în zonele Verklikkerplaat și Slikken van Voorne
      13 mai 2008
      Ministerul Agriculturii, Naturii și Calității Alimentelor
      Restricționarea accesului la zonele naturale prevăzute în secțiunea 20 din Actul privind conservarea naturii din 1998 pentru zona Natura 2000 „Voordelta”.
      INTRODUCERE
      Secțiunea 20 subsecțiunea 1 din Actul privind conservarea naturii din 1998 (1) stipulează că executivele provinciale pot restricționa accesul în rezervațiile naturale protejate definite în conformitate cu secțiunea 10 subsecțiunea 1; în zonele desemnate definite în conformitate cu secțiunea 10a subsecțiunea 1; în alte zone pentru care o astfel de desemnare este avută în vedere în conformitate cu secțiunea 12 sau în porțiuni din astfel de zone, în condițiile în care acest lucru este necesar pentru conservarea valorii ecologice a zonei menționate.
      Secțiunea 20 subsecțiunea 2 din Actul privind conservarea naturii din 1998 stipulează că autoritatea definită în subsecțiunea 1 revine Ministerului Agriculturii, Naturii și Calității Alimentelor, în colaborare cu un alt minister, în cazul în care zona definită în conformitate cu subsecțiunea 1, sau o parte a acesteia, este gestionată sau se află sub jurisdicția ministerului respectiv sau a altor ministere.
      Următorul decret va fi pus în aplicare în cooperare cu Ministerul Transporturilor, Lucrărilor Publice și Administrării Apei. Mandatul pentru afaceri regionale (2) în vigoare la Ministerul Agriculturii, Naturii și Calității Alimentelor stipulează că directorul din acest minister, responsabil cu regiunea de sud, este autorizat să ia această decizie în numele Ministerului Agriculturii, Naturii și Calității Alimentelor.
      Restricționarea accesului la câteva părți din zona Voordelta Natura 2000 (denumită în continuare „Voordelta”) este necesară în scopul protejării valorii ecologice prezente și viitoare a zonei. Temeiul pentru impunerea unor astfel de restricții de acces se află în decretul de desemnare a Voordelta (19 februarie 2008, ref DRZO/2008-113), cu privire la îndeplinirea obiectivelor Voordelta Natura 2000, precum și în obligațiile de compensare incluse în permisul prevăzut de Actul privind conservarea naturii (17 aprilie 2008, ref DRZW/2008-1670), eliberat pentru construirea și funcționarea facilităților portuare Maasvlakte 2. Acesta este descris mai detaliat în nota explicativă generală care însoțește prezentul decret.
      Prezentul decret reglementează în mod specific accesul restricționat la zonele descrise mai jos. Excepțiile specifice la restricțiile de acces nu presupun în niciun fel sustragerea de la cerințele de eliberare a permiselor definite în secțiunea 19d din Actul privind conservarea naturii din 1998, cu excepția cazurilor definite în secțiunea 19d subsecțiunea 2 din Actul privind conservarea naturii din 1998 (proiecte sau activități în conformitate cu planul de administrare).
      DECRET
      Secțiunea 1
      Accesul în zona „Verklikkerplaat”, situată în Voordelta, conform hărții care însoțește prezentul decret, va fi restricționat.
      Accesul restricționat în zona Verklikkerplaat se menține în vigoare pe întreaga durată a anului.
      Accesul restricționat este aplicabil oricărui tip de activitate, cu excepția activităților enumerate mai jos:
      
         Zborurile elicopterelor și zborurile recreaționale cu aeronave de mici dimensiuni
      
      Zborurile elicopterelor sunt permise deasupra acestei zone la o altitudine minimă de 1 000 de picioare (aproximativ 300 de metri).
      Zborul cu parapanta și deltaplanismul sunt interzise în mod expres deasupra acestei zone.
      Pentru toate celelalte forme de aviație recreațională (cu sau fără motor), această zonă a fost desemnată „arie de conservare a naturii” în conformitate cu codul de conduită pentru aviația generală, Verantwoord Vliegen [„Pilotaj responsabil”], aplicabil acestei categorii (3), care stipulează că astfel de zone trebuie evitate atunci când este posibil. Dacă zborul deasupra acestor zone este inevitabil, va fi menținută o altitudine de cel puțin 1 000 de picioare (aproximativ 300 de metri), cu excepția situațiilor când acest lucru este imposibil din motive de siguranță.
      Secțiunea 2
      Accesul în zona „Slikken van Voorne”, situată în Voordelta, conform hărții care însoțește prezentul decret, va fi restricționat.
      Accesul restricționat la Slikken van Voorne se menține în vigoare pe durata întregului an.
      Accesul restricționat nu este aplicabil activităților de mai jos:
      
         Pescuitul cu plasă-pungă
      
      Pescuitul cu plasă-pungă este permis pe durata întregului an în următoarele condiții. Acest aspect se referă la activitatea unei singure nave, Tholen 5.
      Va fi menținută o distanță de cel puțin 250 de metri de zonele noroioase, care servesc drept refugiu în momentul fluxului.
      Nava de pescuit trebuie să fie echipată cu echipament de urmărire operațional pentru uzul organelor de control.
      
         Zborurile elicopterelor și zborurile recreaționale cu aeronave de mici dimensiuni
      
      Zborurile elicopterelor sunt permise deasupra acestei zone la o altitudine minimă de 1 000 de picioare (aproximativ 300 de metri).
      Zborul cu parapanta și deltaplanismul sunt interzise în mod expres deasupra acestei zone.
      Pentru toate celelalte forme de aviație recreațională (cu sau fără motor), această zonă a fost desemnată „arie de conservare a naturii” în conformitate cu codul de conduită pentru aviația generală, Verantwoord Vliegen [„Pilotaj responsabil”], aplicabil acestei categorii, care stipulează că aceste zone ar trebui evitate oricând este posibil. Dacă zborul deasupra acestor zone este inevitabil, va fi menținută o altitudine de cel puțin 1 000 de picioare (aproximativ 300 de metri), cu excepția situațiilor când acest lucru este imposibil din motive de siguranță.
      Secțiunea 3
      Restricțiile de acces descrise mai sus în secțiunea 1 nu se aplică următoarelor activități, în conformitate cu secțiunea 20 subsecțiunea 4 din Actul privind conservarea naturii din 1998:
      
         Efectuarea sarcinilor guvernamentale necesare
      
      Prezența pe durata întregului an a sarcinilor desfășurate de către guvern sau în numele guvernului, cu sau fără utilizarea unei nave, vehicul sau aeronave, necesare pentru desfășurarea activităților de conservare, întreținere, demarcare, monitorizare, inspecție sau urmărire, precum și a activităților militare.
      
         Întreținerea cablurilor și a conductelor
      
      Lucrările de întreținere efectuate asupra cablurilor și conductelor în perioada 1 septembrie-1 mai. Accesul în afara acestei perioade este permis doar cu autorizația autorităților competente, în cazuri de extremă necesitate.
      Secțiunea 4
      1.   Zonele în care accesul a fost restricționat ca urmare a prezentului decret sunt evidențiate pe harta atașată, intitulată „Toegangelijkheidsbesluit Verklikkerplaat en Slikken van Voorne” [decret de restricționare a accesului pentru Verklikkerplaat en Slikken van Voorne] și sunt delimitate în detaliu cu ajutorul coordonatelor.
      2.   Pe teren sau pe apă, zonele restricționate pot fi identificate prin amplasarea de indicatoare și balize.
      3.   Hărțile și celelalte anexe indicate în subsecțiunea 1 pot fi consultate pentru o perioadă de șase săptămâni după publicare la Ministerul Agriculturii, Naturii și Calității Alimentelor, în birourile Direcției pentru afaceri regionale responsabile cu regiunea de sud a țării, la adresa: Keisersgracht nr. 5, Eindhoven. Programul de lucru este de luni până vineri, între orele 9.00-17.00.
      Secțiunea 5
      Prezentul decret va fi publicat în Staatscourant [Gazeta guvernamentală]. O expunere de motive care însoțește prezentul decret va putea fi consultată împreună cu ordinul.
      
         
            MINISTERUL AGRICULTURII, NATURII ȘI CALITĂȚII ALIMENTELOR
            
               per pro
            
            Directorul responsabil cu regiunea de sud
         
      
      Obiecții
      Există posibilitatea ca părțile interesate să formuleze o obiecție în scris privind prezentul decret, în conformitate cu dispozițiile Legii generale a procedurilor administrative. Orice astfel de obiecții trebuie depuse în termen de șase săptămâni de la publicarea ordinului în Staatscourant [Gazeta guvernamentală] la următoarea adresă:
      
                  Ministerul Agriculturii, Naturii și Calității Alimentelor
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK Haga
               
            
                  Țările de Jos
               
            Se recomandă ca aceste obiecții să fie semnate și să includă următoarele informații:
      
                  (a)
               
               
                  numele și adresa părții care formulează obiecția;
               
            
                  (b)
               
               
                  data;
               
            
                  (c)
               
               
                  descrierea decretului împotriva căruia este formulată obiecția; și
               
            
                  (d)
               
               
                  motivele acesteia.
               
            EXPUNERE DE MOTIVE
      Zonele Natura 2000
      Voordelta adăpostește o floră și o faună cu o valoare ecologică specială. Astfel, această zonă a fost desemnată zonă Natura 2000 sub auspiciile Directivei UE „Păsări și habitate”. Țările de Jos sunt obligate să înființeze și să mențină o „stare bună de conservare” pentru anumite specii și habitatele acestora. Conservarea vieții sălbatice este reglementată juridic prin Actul privind flora și fauna, iar zonele de conservare sunt reglementate juridic prin Actul privind conservarea naturii din 1998. Acesta din urmă impune redactarea unui plan de administrare pentru toate zonele Natura 2000.
      Floră și faună de valoare ecologică deosebită pot fi găsite pe întreaga suprafață a Voordelta; cu toate acestea, cea mai mare diversitate este localizată în jumătatea de nord a zonei. Prin urmare, măsurile de conservare se dovedesc cele mai eficiente atunci când sunt aplicate în aceste zone de nord.
      Raportul privind măsurile de compensare pentru Maasvlakte 2
      Dezvoltarea Maasvlakte 2 în zona Natura 2000 Voordelta va avea ca rezultat dispariția florei și faunei cu valoare ecologică ca urmare, în parte, a unei reduceri a zonei Natura 2000 cu 2 455 de hectare. Decizia principală referitoare la amenajarea spațială (în continuare DPAS), Dezvoltarea portului principal al orașului Rotterdam în 2006, stipula ca această pierdere să fie compensată prin crearea unei zone de conservare în altă parte a Voordelta, unde pot fi impuse restricții de utilizare. DPAS mai afirma că restricțiile de utilizare și alte măsuri vor contribui la îmbunătățirea valorii ecologice a zonei de conservare. Necesitățile ecologice au fost avute în vedere și cântărite în raport cu restricțiile posibile care pot fi impuse activității umane, luând în considerare în special utilizarea existentă, umană sau nu.
      Permisul prevăzut de Actul privind conservarea naturii eliberat pentru construirea și funcționarea Maasvlakte 2 impune o obligație de compensare privind tipul de habitat 1 110 și o serie de specii de păsări. Decretul privind accesul restricționat avut în vedere prevede și adoptarea de măsuri compensatorii, pe lângă obiectivele stabilite de către Natura 2000.
      Măsuri
      Pe termen scurt, este necesară limitarea accesului la anumite zone din Voordelta în scopul compensării prompte a efectelor construirii și funcționării Maasvlakte 2 și pentru a supraveghea conservarea și păstrarea florei și faunei de valoare ecologică avută în vedere în decretul de desemnare a zonei Voordelta.
      Măsurile aplicabile pentru Voordelta vor fi incluse, de asemenea, în Planul de administrare a Voordelta. Până la intrarea în vigoare a acestui plan de administrare, secțiunea 19d din Actul privind conservarea naturii din 1998 rămâne aplicabilă integral. Prezentul decret vizează doar reglementarea și restricționarea accesului în anumite zone, dar nu asigură exceptări de la cerințele de autorizare, în cazurile în care acestea rezultă din legislația în vigoare.
      Documentul de evaluare a impactului asupra mediului și evaluarea corespunzătoare (întocmite în scopul pregătirii planului de administrare a Voordelta) constituie baza decretelor de restricționare a accesului. Aceste documente vor fi incluse și în planul de administrare a Voordelta. Obiectivul planului de administrare și al decretului de restricționare a accesului este acela de a conserva resursele naturale protejate, de a compensa pierderile resurselor naturale protejate cauzate de construirea Maasvlakte 2 și, în limitele acestei conservări a naturii, de a lua în considerare interesele persoanelor care utilizează situl în scopuri recreaționale, interesele turistice și ale industriei pescuitului.
      Măsurile administrative, precum prezentele restricții de acces, vor fi adaptate, în caz de necesitate, în funcție de rezultatele monitorizării și evaluării.
      Note explicative privind restricțiile de acces
      Slikken van Voorne este o zonă importantă pentru protecția diferitelor specii de păsări care o populează (aproximativ douăzeci de specii, în principal rațe și limicole), pentru care au fost stabilite obiective de conservare în decretul de desemnare a zonei Voordelta.
      Zona Verklikkerplaat are o importanță specială pentru protecția focilor comune.
      Obiective ale programului Natura 2000
      
         Limicole și rațe
      
      Diverse specii de limicole și rațe, precum scoicarul și rața pestriță, folosesc Slikken van Voorne din Voordelta ca zonă de repaus și hrană. Voordelta devine tot mai importantă pentru continuarea existenței lor ca urmare a diminuării habitatelor din alte părți, cum ar fi bancurile de nisip din Oosterschelde, unde aceste păsări migratoare se odihnesc și se hrănesc.
      Activitățile recreaționale din apropierea lor, pe plaje sau în apă, deranjează aceste păsări, care sunt deosebit de sensibile la zgomot și mișcări bruște. Această problemă capătă proporții pe măsură ce sezonul recreațional devine tot mai lung. Măsurile de restricționare a accesului la Slikken van Voorne sunt concepute pentru îndeplinirea obiectivelor de conservare stabilite pentru rațe și limicole în decretul de desemnare a zonei Voordelta.
      
         Foca comună
      
      Aproximativ zece mii de foci comune populau delta la începutul secolului trecut. Poluarea, vânătoarea și invadarea habitatului lor ca urmare a lucrărilor din deltă au provocat reducerea numărului acestora la doar câteva duzini de indivizi în urmă cu cincizeci de ani. În ultimii ani, numărul lor a crescut la peste o sută în zona deltei, 50 % trăind în zona Voordelta.
      Pentru odihnă, focile utilizează zonele intertidale, cum ar fi cele din Hinderplaat, Bollen van de Ooster (Aardappelenbult) și Verklikkerplaat. Cu toate acestea, ele nu se reproduc eficient în Voordelta. Bancurile nu le oferă suficient calm și liniște pentru a-și naște, alăpta și crește puii. Calmul și liniștea pe întreaga durată a anului sunt esențiale; perioada cea mai critică este cea dinaintea, din timpul și de după perioada de alăptare a puilor, între 1 mai și 1 septembrie.
      Măsurile de restricție a accesului la locurile lor de repaus din Hinderplaat, Bollen van de Ooster și Verklikkerplaat, situate în Voordelta, sunt menite să permită ca cel puțin două sute de foci comune să populeze întreaga deltă. Aici vor putea să își crească puii, fiind astfel îndeplinite obiectivele stabilite în decretul de desemnare a zonei Voordelta.
      HĂRȚI
      
         
      
         
      
         (1)  Aplicabil după publicarea în Staatsblad 2005 [Buletinul actelor, ordinelor și decretelor 2005], 473.
      
         (2)  Staatscourant 2006 [Gazeta guvernamentală 2006], nr. 91.
      
         (3)  Codul de conduită Verantwoord Vliegen [„Pilotaj responsabil”], Asociația aeronautică regală din Țările de Jos (AARO), 2004.